सरकार की छवि साफ करने खुद उतरेंगे पीएम  
यूपीए सरकार में अब यह बात महसूस की जा रही है कि प्रधानमंत्री को ताज़ा माहौल में सरकार की खराब हो रही छवि पर बयान देना चाहिए।
प्रधानमंत्री मनमोहन सिंह अगले सप्ताह शुरू हो रहे संसद के बजट सत्र के पूर्व बुधवार को प्रेस से मुलाकात करेंगे और विपक्ष द्वारा लगाए गए आरोपों पर प्रश्नों का जवाब देंगे। यह जानकारी आधिकारिक सूत्रों ने दी है। सूत्रों ने कहा कि मनमोहन सिंह बुधवार सुबह सात रेसकोर्स मार्ग स्थित अपने सरकारी आवास पर टीवी संपादकों से मिलेंगे। इस संवाददाता सम्मेलन का सुबह 10.30 बजे से दूरदर्शन पर सीधा प्रसारण होगा।   सूत्रों ने कहा कि प्रधानमंत्री कार्यालय (पीएमओ) संवाददाता सम्मेलन के प्रसारण का बंदोबस्त करने में जुटा हुआ है। इस संवाददाता सम्मेलन में निजी टीवी चैनलों के कैमरों के प्रवेश की अनुमति अभी विचाराधीन है। निजी टीवी चैनलों के लिए एक विकल्प यह है कि वे दूरदर्शन द्वारा रिकार्ड किए गए फूटेज से काम चला लें।   भ्रष्टाचार के कई मामलों के सामने आने के बाद प्रधानमंत्री का यह संवाददाता सम्मेलन महत्वपूर्ण माना जा रहा है। वित्तीय अनियमितताओं के कई सारे आरोप सरकार पर लगाए गए हैं। इसमें 2-जी स्पेक्ट्रम आवंटन और एस-बैड का मामला शामिल है। विपक्षी भारतीय जनता पार्टी (भाजपा) ने हाल ही में आरोप लगाया था कि मनमोहन सिंह भ्रष्टाचार एवं घोटालों के साम्राज्य पर बैठे हुए हैं। एस-बैंड के मुद्दे ने प्रधानमंत्री को घेरे में ले लिया है, क्योंकि अंतरिक्ष विभाग प्रधानमंत्री मनमोहन सिंह के अधीन है। सूत्रों ने कहा है कि बुधवार का संवाददाता सम्मेलन, प्रधानमंत्री को एक मंच मुहैया कराएगा, जहां से वह आरोपों का सीधे जवाब दे सकेंगे।